**Informácie k žiadosti o zmenu mena alebo zmenu priezviska**

**V praxi rozlišujeme 2 kategórie zmien mena alebo priezviska:**

1. **zmeny, na ktoré je potrebné povolenie OÚ,**
2. **zmeny, na ktoré nie je potrebné povolenie OÚ .**

**Vzory listov k podaniu žiadosti na OÚ ZA:**

* Vzor listu – Žiadosť o zmenu mena alebo priezviska dieťaťa
* Vzor listu – Súhlas druhého rodiča so zmenou mena alebo priezviska maloletého dieťaťa
* Vzor listu – Žiadosť o zmenu mena alebo priezviska manželov (rodina)
* Vzor listu – Žiadosť o zmenu mena alebo priezviska - dospelý

1. **Zmeny, na ktoré je potrebné povolenie OÚ**

**Základnou právnou úpravou, ktorá upravuje používanie a zmenu mena alebo priezviska je:**

* ***zákon NR SR číslo 300/1993 Z. z. o mene a priezvisku v znení neskorších predpisov (ďalej len cit. zákon),***
* *zákon NR SR č. 154/1994 Z. z. o matrikách v znení neskorších predpisov,*
* *vyhláška MV SR č. 302/1994 Z. z ., ktorou sa vykonávajú niektoré ustanovenia zákona o matrikách, upravujú zápis mena priezviska do matriky a tiež aj ich zmeny.*

**Príslušnosť na zmenu mena a zmenu priezviska**

Na povolenie zmeny mena alebo zmeny priezviska je príslušný okresný úrad podľa trvalého, prípadne posledného trvalého pobytu štátneho občana SR na území SR, ak štátny občan SR takýto pobyt nemal, na povolenie zmeny mena alebo zmeny priezviska je príslušný Okresný úrad Bratislava.

**Na zmenu mena alebo priezviska nie je právny nárok. Zmenu mena alebo zmenu priezviska možno povoliť, najmä ak ide o meno a priezvisko hanlivé, alebo ak sú na to dôvody hodné osobitného zreteľa (§ 6 cit. zákona). Príslušný okresný úrad posudzuje, či sú pre povolenie žiadanej zmeny splnené zákonom ustanovené podmienky.**

**Žiadosť o zmenu mena alebo zmenu priezviska (v písomnej forme) musí obsahovať (§ 11, ods. 1 cit. zákona):**

1. meno, priezvisko, rodné priezvisko, dátum a miesto narodenia a rodné číslo osoby, ktorej sa žiadosť týka, dátum a miesto uzavretia manželstva, ak osoba je ženatý muž alebo vydatá žena
2. miesto trvalého pobytu v SR, miesto posledného trvalého pobytu v SR alebo miesto obvyklého pobytu v cudzine osoby, ktorej sa žiadosť týka
3. meno alebo priezvisko, ktoré si osoba zvolila
4. meno, priezvisko, dátum a miesto narodenia manžela alebo maloletých, ak sa vzťahuje zmena priezviska aj na tieto osoby
5. údaj o štátnom občianstve osoby, ktorej sa žiadosť týka
6. podrobné odôvodnenie žiadosti

**K žiadosti o zmenu mena alebo zmenu priezviska je potrebné priložiť originál alebo osvedčenú kópiu týchto dokladov (§ 11, ods. 2 cit. zákona):**

1. platný občiansky preukaz osoby, ktorej sa žiadosť týka, ak ho má mať
2. iný doklad totožnosti osoby, ktorej sa žiadosť týka
3. doklad o štátnom občianstve SR osoby, ktorej sa žiadosť týka, ak ho má mať
4. verejná listina alebo doklad o ŠO aj iného štátu, ak ide o zmenu mena alebo priezviska podľa § 6 ods. 2 a 5.

**DOKLADY podľa odseku 2 písm. c) a d) sa nepredkladajú, ak informačný systém register fyzických osôb obsahuje údaje obsiahnuté v týchto dokladoch.**

**Zmenu priezviska možno povoliť len na základe spoločnej žiadosti oboch manželov, ak ide o zmenu priezviska:**

1. **manželov, ktorí majú spoločné priezvisko na iné spoločné priezvisko** – zmena priezviska sa vzťahuje aj na priezvisko spoločných maloletých detí, aj keď neboli zahrnuté do žiadosti,
2. **jedného z manželov**, ktorí nemajú spoločné priezvisko, **na priezvisko jeho manžela**, pričom spoločné priezvisko nadobúdajú aj ich spoločné deti, aj keď neboli zahrnuté do žiadosti,
3. **jedného z manželov**, ktorí majú spoločné priezvisko, **na priezvisko, ktoré používal pred prijatím spoločného priezviska,**
4. **jedného z manželov**, ktorý prijal spoločné priezvisko a **ako druhé v poradí žiada prijať priezvisko, ktoré používal pre uzavretím manželstva,**
5. **jedného z manželov**, ktorí si pri uzavretí manželstva ponechali svoje doterajšie priezviská, a ktorý žiada **k svojmu doterajšiemu priezvisku prijať priezvisko spoločných detí**, na ktorom sa dohodli pri uzavretí manželstva, priezvisko spoločných detí je ako prvé v poradí,
6. **jedného z manželov**, ktorý prijal pri uzavretí manželstva súhlasným vyhlásením spoločné priezvisko a ako druhé v poradí si ponechal svoje doterajšie priezvisko, **na priezvisko spoločné**, alebo
7. **jedného z manželov**, ktorý prijal pri uzavretí manželstva súhlasným vyhlásením spoločné priezvisko a ako druhé v poradí si ponechal svoje doterajšie priezvisko, **na priezvisko doterajšie**.

**Fyzickej osobe, u ktorej prebieha zmena pohlavia**, povolí okresný úrad používať neutrálne meno a priezvisko na základe jej žiadosti a potvrdenia zdravotníckeho zariadenia, v ktorom liečba k zmene pohlavia prebieha.

**Žiadosť o zmenu mena alebo zmenu priezviska maloletého (§ 11, ods. 3 až ods. 6)**

Žiadosť o zmenu mena alebo priezviska maloletého podávajú jeho rodičia, ak sú jeho zákonnými zástupcami, ako spoločnú žiadosť. Ak ide o maloletého staršieho ako 15 rokov, musí byť k žiadosti priložený jeho písomný súhlas s jeho úradne osvedčeným podpisom.

**Ak o zmenu mena alebo priezviska maloletého žiada iba 1 z rodičov, k žiadosti je potrebné priložiť:**

1. písomný súhlas 2-hého rodiča s jeho úradne osvedčeným podpisom alebo právoplatné rozhodnutie súdu nahradzujúce jeho súhlas /**originál/,** ak druhý rodič súhlas nedal alebo sa nedal získať,
2. právoplatné rozhodnutie súdu o pozbavení alebo obmedzení spôsobilosti na právne úkony 2heho rodiča, ak bolo takéto rozhodnutie vydané.

**DOKLAD podľa odseku 3 písm. b)** sa predkladá vo forme **originálu alebo jeho osvedčenej kópie**.

**Ak obaja rodičia dieťaťa zomreli, nie sú známi, boli pozbavení spôsobilosti na právne úkony v plnom rozsahu alebo nie sú schopní posúdiť dôsledky zmeny mena alebo zmeny priezviska maloletého,** žiadosť o zmenu mena alebo zmenu priezviska podáva poručník, ktorý bol dieťaťu ustanovený.

**Ak žiadosť podáva iná osoba ako tá, ktorej sa žiadosť týka,** žiadosť musí obsahovať aj meno, priezvisko a miesto trvalého pobytu žiadateľa a jeho vzťah k osobe, ktorej sa žiadosť týka – splnomocnenec musí predložiť písomné plnomocenstvo s osvedčeným podpisom osoby, ktorej sa žiadosť týka, na konanie o zmenu mena alebo priezviska.

1. **Zmeny, na ktoré nie je potrebné povolenie OÚ ZA**

ide o zmeny, ktoré sú bez poplatku a robia sa priamo na matričnom úrade, v ktoré matrike je zapísané meno alebo priezvisko štátneho občana SR, a to na základe jeho písomného vyhlásenia. Tieto zmeny sú uvedené v § 7 zákona o mene a priezvisku

**Povolenie na zmenu mena nie je potrebné, ak ide o zmenu:**

1. cudzojazyčného mena na jeho slovenský ekvivalent a naopak,
2. mena dieťaťa po jeho právoplatnom osvojení,
3. mena z dôvodu zmeny pohlavia.

**Povolenie na zmenu priezviska nie je potrebné, ak ide o zmenu priezviska:**

1. po rozvode manželstva (do 3 mesiacov po právoplatnosti rozsudku o rozvode)
2. po nadobudnutí plnoletosti spočívajúcu v používaní len jedného z dvoch alebo viac priezvisk
3. spočívajúcu v zápise ženského priezviska bez koncovky slovenského prechyľovania
4. spočívajúcu v úprave priezviska v súlade so slovenským pravopisom alebo s pravopisom jazyka národnostnej menšiny
5. dieťaťa po jeho právoplatnom osvojení
6. z dôvodu zmeny pohlavia
7. maloletého dieťaťa, ktorého rodičia uzavreli manželstvo po jeho narodení, na priezvisko určené pre ich ostatné deti
8. maloletého dieťaťa, ktorého otec nie je známy, na priezvisko určené pre ostatné deti jeho matky a jej manžela.